### 12.    Drøftelse vedrørende betaling for kommerciel servicevejvisning

**Åbent**

Sagsnr.: 326-2020-14292       J.nr.: 05.13.00           Dokumentnr.:
326-2020-239624

**Sagstype**

Drøftelse.

**Resume og sagens baggrund**

Bekendtgørelserne for afmærkninger
på vejområdet er ændret den 1. januar 2018. Kravet om en trafikal begrundelse for
et skilt er bortfaldet, så det nu er muligt at vise vej til kommercielle mål.
Bekendtgørelsen giver mulighed for, at ansøgeren selv skal afholde alle
udgifter til vejvisning til kommercielle mål.

Der er behov for, at Teknik-
og Miljøudvalget drøfter og afklarer om og hvornår, det er ansøgeren selv, der
skal afholde udgifterne til opsætning og vedligeholdelse af servicevejvisningen.

**Indstillinger**

Chefen for Vej, Ejendom og Affald
indstiller, at udvalget drøfter principper for betaling for kommerciel
servicevejvisning.

**Behandling**

Teknik- og Miljøudvalget.

**Sagsfremstilling**

Med den kommercielle servicevejvisning kan erhverv og
turisme tilgodeses med en kommerciel skiltning i form af en servicetavle med
virksomhedens navn - eller hvor der er mange virksomheder, der ønsker et skilt,
en servicetavle med et bestemt udviklet symbol for virksomhedstypen.

Med kommerciel skiltning følger mulighed for finansiering
ved egenbetaling, fordi erhverv, turisme og servicemål får bedre mulighed for
at reklamere. Vejmyndigheden kan derfor opkræve betaling for samtlige
omkostninger ved hele ordningen, selvom det fortsat er vejmyndigheden, der
træffer beslutning om opsætning af servicevejvisningen.

Kommunale institutioner sidestilles i
den sammenhæng fremover med private virksomheder.

De ændrede regler betyder også, at kommunen er forpligtet
til at tage eksisterende servicevejvisning op til revision, når et skilt beskadiges
- eller når skiltningen i et vejkryds ændres af andre årsager.

Administrationen
har undersøgt betaling for kommerciel servicevejvisning ved
nabokommunerne og hos Vejdirektoratet. Alle opkræver betaling og de fleste også
betaling for administrationen af ordningen. Priserne varierer. Hos Vejdirektoratet
koster det cirka 8.000 kr. eksklusiv moms for opsætning af en tavle, og 200 kr.
for græsslåning.

Kalundborg kommune har tidligere
haft et "Regulativ for opsætning af servicevejvisningsskilte på offentlige
arealer i Kalundborg kommune". Regulativet var udarbejdet på baggrund af
den daværende bekendtgørelse, og er ved ikrafttrædelsen af den nye lovgivning blevet
forældet.

Regulativet havde bestemmelse om,
at ansøgeren skulle afholde samtlige
udgifter i forbindelse med opsætning samt eventuel nedtagning af
vejvisningsskilte, ligesom omkostninger i forbindelse med udskiftning på grund
af beskadigelse, reparation eller nedslidning herunder rengøring skulle
afholdes af ansøgeren. Taksten var fastsat til 3.500,00 kr. pr. skilt, og et
administrationsgebyr på 900,00 kr.

Kalundborg
kommune har efterfølgende opkrævet betaling for de faktiske udgifter for
opsætning af servicevejvisning. Betalingen har i gennemsnitligt ligget på 4.000
kr. eksklusiv moms pr. tavle.

Der henvises til uddybende
bemærkninger i vedhæftede Bilag 1 og 2.

På baggrund af udvalgets
drøftelser fremlægges på et af de kommende udvalgsmøder et oplæg til beslutning
af principper på området.

**Økonomiske konsekvenser**

Ingen økonomiske konsekvenser.

Ønsker om opsætning, ændring
eller nedtagning af kommerciel servicevejvisning vil kunne påføre
vejmyndighederne en række udgifter til både administration samt indkøb og
opsætning af tavler. Det er muligt at opkræve betaling til dækning af disse
udgifter hos den, der ansøger om den kommercielle servicevejvisning.

**Bilag**

|  |  |
| --- | --- |
| Bilag 1 - Notat vedrørende nye regler for servicevejvisning på almindelige veje | 326-2020-203817 |
| Bilag 2 - Oplæg til TMU om kommerciel servicevejvisning | 326-2020-252560 |